Davlat mulki obyektlari bilan savdolarni oʻtkazish toʻgʻrisidagi maʼlumotlarni joylashtirish portalini tashkil etish chora-tadbirlari toʻgʻrisida
(resolution, 2024-05-10)

Oʻzbekiston Respublikasi Prezidentining “Davlat aktivlarini boshqarish agentligi faoliyatini samarali tashkil etish chora-tadbirlari toʻgʻrisida” 2023-yil 24-martdagi PQ-101-son qaroriga asosan davlat mulki obyektlari bilan savdolarni oʻtkazish toʻgʻrisidagi axborotlarni yagona platformada eʼlon qilib borish orqali ularning ochiqligi va oshkoraligini taʼminlash maqsadida Vazirlar Mahkamasi qaror qiladi: 1. Quyidagilar: Davlat mulki obyektlari bilan savdolarni oʻtkazish toʻgʻrisidagi maʼlumotlarni joylashtirish portalida (keyingi oʻrinlarda — portal) eʼlon qilinadigan axborotlar roʻyxati 1-ilovaga muvofiq; Davlat mulki obyektlari bilan savdolarni oʻtkazish toʻgʻrisidagi maʼlumotlarni joylashtirish portaliga axborot tizimlari integratsiya qilinadigan davlat organlari va tashkilotlar roʻyxati 2-ilovaga muvofiq tasdiqlansin. 2. Davlat aktivlarini boshqarish agentligi Raqamli texnologiyalar vazirligi bilan birgalikda: manfaatdor vazirlik, idoralar va boshqa tashkilotlarning tegishli maʼlumotlar bazalari va axborot tizimlari bilan integratsiya qilish hamda maʼlumotlar almashishni inobatga olgan holda, bir oy muddatda portalni yaratish boʻyicha texnik topshiriqni ishlab chiqsin; ikki oy muddatda portalning ishga tushirilishini va “Raqamli hukumat” tizimi idoralararo integratsiyalashuv platformasi hamda ushbu qarorga 2-ilovaga muvofiq davlat organlari va tashkilotlarning axborot tizimlari bilan integratsiya qilinishini taʼminlasin. 3. Belgilansinki: portal faoliyati Davlat aktivlarini boshqarish agentligi tomonidan muvofiqlashtiriladi; “Elektron onlayn-auksionlarni tashkil etish” AJ portal faoliyatini tashkil qilish va yuritish boʻyicha operator hisoblanadi; portalni yaratish, texnik jihatdan qoʻllab-quvvatlash hamda uning funksional imkoniyatlarini takomillashtirish bilan bogʻliq xarajatlar portal operatorining mablagʻlari hisobidan moliyalashtiriladi; portaldan foydalanish bepul amalga oshiriladi; davlat mulki obyektlari toʻgʻrisidagi axborotlarni portalga joylashtirmasdan, savdoga chiqarishga yoʻl qoʻyilmaydi. 4. Davlat organlari va tashkilotlar portalga davlat mulki obyektlari toʻgʻrisidagi axborotlarni (obyektning umumiy tavsifi, qiymati, savdoni oʻtkazish mexanizmi, shartlari va boshqalar) savdo oʻtkazilishidan kamida oʻn kun oldin, shuningdek, yakuniy maʼlumotlarni (gʻolib haqidagi maʼlumotlar, obyektning realizatsiya qiymati va boshqalar) savdo natijalari eʼlon qilingan kundan boshlab besh kun ichida joylashtirib borsin. 5. Davlat aktivlarini boshqarish agentligi Korrupsiyaga qarshi kurashish agentligi bilan birgalikda davlat organlari va tashkilotlar tomonidan axborotlarning portalga oʻz vaqtida va sifatli joylashtirilishini monitoring va tahlil qilib borsin. 6. Oʻzbekiston Milliy axborot agentligi hamda Oʻzbekiston Milliy teleradiokompaniyasiga Davlat aktivlarini boshqarish agentligi bilan birgalikda ushbu qarorning mazmun-mohiyatini ommaviy axborot vositalari, ijtimoiy tarmoqlar va rasmiy veb-saytlarda keng yoritish tavsiya etilsin. 7. Mazkur qarorning bajarilishini nazorat qilish Oʻzbekiston Respublikasi Davlat aktivlarini boshqarish agentligi direktori A.J. Ortikov hamda raqamli texnologiyalar vaziri Sh.X. Shermatov zimmasiga yuklansin. Oʻzbekiston Respublikasi Adliya vazirligi Oʻzbekiston Respublikasi Sogʻliqni saqlash vazirligi Oʻzbekiston Respublikasi Suv xoʻjaligi vazirligi Oʻzbekiston Respublikasi Maktabgacha va maktab taʼlimi vazirligi Oʻzbekiston Respublikasi Qishloq xoʻjaligi vazirligi Oʻzbekiston Respublikasi Madaniyat vazirligi Oʻzbekiston Respublikasi Sport vazirligi Oʻzbekiston Respublikasi Qurilish va uy-joy kommunal xoʻjaligi vazirligi Oʻzbekiston Respublikasi Energetika vazirligi Oʻzbekiston Respublikasi Davlat aktivlarini boshqarish agentligi Vazirlar Mahkamasi huzuridagi Soliq qoʻmitasi Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Oʻrmon xoʻjaligi agentligi “Toshkent” Respublika fond birjasi “Elektron onlayn-auksionlarni tashkil etish” AJ Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari